สัมพันธมิตรเรเนียร์ริส ( - ส.ศ. 2694)

*"Vigilia Pretium Libertatis"*

*"ความระแวดระวัง คือสิ่งที่ต้องจ่ายเพื่อเสรีภาพ"*

**องค์การสนธิสัญญาซานโตญ** หรือ **สัมพันธมิตรเรเนียร์ริส** คือองค์การพันธมิตรทางทหาร อันประกอบไปด้วยสามประเทศมหาอำนาจคือ ไฮราเซีย อาร์ลีเซียและกิลเดอริส ตลอดจนประเทศสมาชิกต่างๆ ซึ่งมีที่ตั้งบนทวีปเรเนียร์ริส โดยเป้าหมายหลักขององค์การพันธมิตรนี้คือการป้องกันร่วมกันจากภัยคุกคามภายนอก โดยปัจจุบันคือจักรวรรดิวาร์เรีย และจักรวรรดิเอลีเซีย รวมถึงการรักษาความมั่นคงร่วมกันระหว่างรัฐสมาชิก

## ประวัติ

ในอดีตกาลที่ผ่านมา รัฐต่างๆ ในเรเนียร์ริสต่างก็ทำสงครามกันเอง และทำสัญญาพันธมิตรระหว่างกันเพื่อป้องกันตัวเองและสร้างความได้เปรียบในสงครามเหล่านี้ โดยแนวคิดพันธมิตรระหว่างรัฐส่วนใหญ่ในทวีปเรเนียร์ริสถือว่าเป็นเรื่องห่างไกลมาก ที่ใกล้เคียงที่สุดน่าจะเป็นพันธมิตรต่อต้านสแกนเดอร์เรี่ยนในช่วงศตวรรษที่ 24 ซึ่งมีแกนนำคือจักรวรรดิไฮราส มาเกียราส เฮสเปอเรียและศาสนจักรอิมเพียร่า เพื่อป้องกันและตอบโต้การขยายอำนาจของจักรวรรดิสแกนเดอร์เรี่ยน แต่มันก็เป็นกลุ่มพันธมิตรชั่วคราวที่จางหายไปในเวลาต่อมา และเมื่อเข้าถึงยุคสงครามปีศาจในศตวรรษที่ 26 รัฐต่างๆ ในเรเนียร์ริสก็ให้ความร่วมมือทางการทหารร่วมกัน แต่มันก็เป็นแค่การร่วมมือทางทหารแบบไม่สม่ำเสมอ ไม่ใช่สัญญาพันธมิตรอย่างเป็นทางการ การจัดตั้งองค์การสัมพันธมิตรระหว่างประเทศต่างๆ ภายในทวีปเดียวกัน ในฐานะขั้วอำนาจทางภูมิรัฐศาสตร์ ยังถือว่าเป็นสิ่งที่ห่างไกลพอสมควร

แต่อย่างไรก็ตาม ความคิดเรื่องการจัดตั้งกลุ่มพันธมิตรก็เริ่มเพิ่มมากยิ่งขึ้น โดยเริ่มจากความร่วมมือต่างๆ ในช่วงสงครามปีศาจ และต่อมาก็มาจากความกังวลต่อการขยายอำนาจของจักรวรรดิวาร์เรียซึ่งมาเป็นภัยคุกคามด้านตะวันออกและขั้วอำนาจเหนือบอลข่านแทนที่จักรวรรดิสแกนเดอร์เรี่ยนที่กำลังตกต่ำลงเรื่อยๆ ทำให้รัฐต่างๆ ในเรเนียร์ริส โดยเฉพาะรัฐที่ประชิดกับวาร์เรียและเหล่าบริวาร อย่างจักรวรรดิไฮราสและมาเกียราสรู้สึกหวาดวิตก ว่าตนจะตกเป็นเป้าหมายการขยายอำนาจต่อไป

ความวิตกนั้นกลายเป็นจริงในช่วงมิถุนายน ส.ศ. 2667 เมื่อเกิดความไม่สงบภายในมณฑลวอสเนียของมาเกียราส ทำให้เกิดสงครามกองโจรซึ่งกองกำลังมาเกียราสก็เข้าปราบปรามอย่างหนัก และพบว่ากองกำลังกบฏนี้ได้รับการสนับสนุนอย่างลับๆ จากซอร์เบีย หนึ่งในประเทศบริวารของวาร์เรียในบอลข่าน ทำให้มาเกียราสเพิ่มกำลังพลในวอสเนียและเรียกร้องให้ราชอาณาจักรซอร์เบียรับผิดชอบต่อสิ่งที่เกิดขึ้น แต่ซอร์เบียกับกลุ่มรัฐบอลข่านก็ตอบรับด้วยการเพิ่มกำลังทหารตามแนวชายแดนมาเกียราส

วาร์เรียเข้ามามีส่วนในวิกฤติการณ์บอลข่านครั้งนี้ ด้วยการเข้าคุ้มครองกลุ่มรัฐบอลข่าน ยื่นคำขาดกรกฎาฯ ในวันที่ 27 กรกฎาคม ส.ศ. 2667 เรียกร้องให้มาเกียราสถอนกำลังทหารและประกาศให้วอสเนียเป็นเขตปลอดทหาร ซึ่งมาเกียราสไม่ยอมรับ ส่งผลให้วาร์เรียและกลุ่มรัฐบอลข่านเปิดฉากทำสงครามกับมาเกียราสในทันที โดยสงครามเริ่มขึ้นเมื่อวันที่ 1 สิงหาคม ส.ศ. 2667

เมื่อสงครามเริ่มขึ้น จักรวรรดิไฮราสก็เข้ามาช่วยเหลือมาเกียราส ตามสัญญาพันธมิตรไฮราส-มาเกียราส แต่เนื่องจากการรุกคืบหนักของวาร์เรียทำให้เกิดความวิตกและความเป็นไปได้ที่ว่า มาเกียราสและไฮราเซียไม่น่าจะรอดจากการรุกรานครั้งนี้ และสมดุลอำนาจระหว่างประเทศต่างๆ ก็น่าจะเสียหายหนักหน่วง ถ้าวาร์เรียชนะสงคราม ดังนั้น จึงมีการจัดการประชุมสุดยอดที่กรุงซานโตญ สาธารณรัฐอาร์เลส์ ระหว่างวันที่ 4-6 สิงหาคม ส.ศ. 2667 เพื่อหารือถึงสถานการณ์และความเป็นไปของสงครามครั้งนี้ โดยประเทศต่างๆ มีประเด็นการประชุมดังนี้

* สาธารณรัฐอาร์เลส์ - ความกังวลต่อการคุกคามของวาร์เรียต่อเรเนียร์ริสตะวันตก และท่าทีของวาร์เรียต่อจักรวรรดิสแกนเดอร์เรี่ยน
* จักรวรรดิไฮราส - การรุกรานของวาร์เรียในดินแดนตะวันออกของจักรวรรดิ
* จักรวรรดิมาเกียรอย - การรุกรานของวาร์เรียในบอลข่าน และสถานการณ์น่ากังวลของบอลข่านนับตัังแต่ที่วาร์เรียเข้ามาแทนที่สแกนเดอร์เรี่ยน
* สาธารณรัฐแห่งสหรัฐเกลเดอร์แลนด์ - การขยายอำนาจของเสินโจว ซึ่งเป็นพันธมิตรของวาร์เรียในตะวันออกไกล ความกังวลเรื่องที่เสินโจวเข้าร่วมสงครามตั้งแต่วันที่ 2 สิงหาคม ส.ศ. 2667 และข้อเสนอการเชิญยาชิม่าเข้าร่วมสงครามในฐานะพันธมิตรฝั่งตะวันออกไกล เพื่อให้เสินโจวติดพันในตะวันออกไกลต่อไป จะได้ไม่สามารถส่งกองทัพมาตะวันตกได้

ในวันที่ 6 สิงหาคม ส.ศ. 2667 มีการลงนามสนธิสัญญาซานโตญ ซึ่งใจความสำคัญคือการจัดตั้งองค์การพันธมิตรเพื่อต่อต้านอิทธิพลวาร์เรีย

โดยสมาชิกแรกเริ่มประกอบไปด้วย

* สาธารณรัฐอาร์เลส์
* จักรวรรดิไฮราส
* จักรวรรดิมาเกียรอย
* สาธารณรัฐแห่งสหรัฐเกลเดอร์แลนด์

สัมพันธมิตรนี้เป็นปัจจัยสำคัญที่ทำให้การรุกรานของวาร์เรียถูกสกัดไว้ได้ เมื่อกองทัพอาร์เลส์เข้าไปสมทบกองทัพไฮราสและกองทัพมาเกียราสที่แนวหน้า ขณะที่กองทัพกิลเดอร์ออกเดินทางไปตะวันออกไกลเพื่อให้การสนับสนุนยาชิม่าในแนวรบตะวันออกไกล

มหาสงครามดำเนินไปอย่างเชื่องช้า แต่ก็มีความคืบหน้าทีละนิด โดยในท้ายที่สุด ด้านแนวรบตะวันตก สัมพันธมิตรก็สามารถขับไล่กองทัพวาร์เรี่ยนออกจากกลุ่มรัฐบอลข่านสำเร็จและทำการปลดแอกกลุ่มประเทศเหล่านั้น ขณะที่กองทัพพันธมิตรด้านไฮราสก็สามารถขับไล่กองทัพวาร์เรี่ยนออกจากดินแดนเลเคียได้เช่นกัน ส่วนในแนวรบตะวันออกไกล กองเรือกิลเดอร์ร่วมรบกับกองเรือยาชิม่าจนสามารถเอาชนะกองเรือเป่ยหยางของเสินโจวได้ ขณะที่กองทัพอาณานิคมกิลเดอร์ ร่วมกับกองทัพอาณานิคมไฮราสและอาร์เลส์ส่วนหนึ่ง ให้การสนับสนุนกองทัพยาชิม่าและปูยอ จนสามารถผลักดันกองทัพเสินโจวออกไป และรุกเข้าสามมณฑลตงเป่ยสำเร็จ

จริงอยู่ที่มหาสงครามจบลงด้วยชัยชนะที่ไม่สมบูรณ์นัก แต่มันก็เป็นชัยชนะอยู่ดี เพราะมันบรรลุผลตามที่ต้องการ คือการสกัดและลดอิทธิพลวาร์เรียลง และการรักษาอำนาจอธิปไตยของรัฐสมาชิกไว้

หลังจากมหาสงครามจบลง สัมพันธมิตรก็เริ่มเปิดรับสมาชิกเพิ่มมากขึ้น โดยรัฐใหม่ๆ ที่เข้ามา โดยสามารถจำแนกรัฐที่เข้าใหม่ได้ดังนี้

* รัฐบอลข่านและอดีตดินแดนของจักรวรรดิวาร์เรียเดิม ซึ่งถูกปลดแอกและได้รับการคุ้มครองจากสัมพันธมิตร (เอเดรียนาส เกตาเชีย โบลการิส และเลเคีย)
* รัฐที่วิตกกังวลอำนาจของวาร์เรีย โดยเฉพาะหลังจากที่สันนิบาตทมิฬขึ้นมาครองอำนาจ (คาลโมสและสวีเรีย)
* รัฐที่ต้องการยกระดับความร่วมมือระหว่างประเทศ (เออร์เบียโน่และชไวเซอร์ลันด์)
* รัฐที่ต้องการความร่วมมือและความคุ้มครองให้พ้นจากจักรวรรดินิยมเอลีเซีย (เฮสเปอเรียและลูซาเนีย)

สัมพันธมิตรเรเนียร์ริสก็ยังคงดำรงต่อไป ในฐานะกลุ่มพันธมิตรที่ต่อต้านภัยคุกคามของวาร์เรีย อีกทั้งยังเพิ่มเติมกรอบความร่วมมือต่างๆ เพื่อสนับสนุนความร่วมมือและการสนับสนุนรัฐสมาชิก ทั้งเศรษฐกิจและความมั่นคง ทำให้กลุ่มพันธมิตรทางทหารมีความเป็นองค์กรระหว่างประเทศในแง่อื่นไปด้วย

ขณะนี้ สงครามหลักของสัมพันธมิตรคือสงครามครั้งที่สองกับวาร์เรีย ตั้งแต่ ส.ศ. 2692 โดยเริ่มจากกรณีพิพาทฮายาสถานระหว่างจักรวรรดิสแกนเดอร์เรี่ยนและวาร์เรีย ซึ่งกลุ่มสัมพันธมิตรก็พยายามขัดขวางด้วยการตักเตือนและคัดค้านต่อวาร์เรีย แต่วาร์เรียเพิกเฉย เปิดฉากรบกับสแกนเดอร์เรี่ยนต่อไป ก่อนจะเปิดฉากบุกเลเคียและไฮราเซียในเวลาต่อมา ทำให้สัมพันธมิตรต้องเข้าสู่สงครามอย่างเป็นทางการอีกครั้ง

และถึงแม้ว่าอำนาจของวาร์เรียกำลังลดลงเรื่อยๆ แต่สัมพันธมิตรก็ยังคงมีความจำเป็นต่อไป เพราะยังมีภัยคุกคามใหม่ปรากฏขึ้นจากอีกซีกโลกหนึ่ง ... จักรวรรดินิยมเอลีเซีย

## สมาชิก

ปัจจุบัน สัมพันธมิตรเรเนียร์ริสประกอบไปด้วยสมาชิกดังต่อไปนี้

### **"สามมหาอำนาจเสาหลัก"**

3 ใน 4 ของกลุ่มประเทศรุ่นก่อตั้งคือ 3 ประเทศที่มีสถานะมหาอำนาจ ถือว่าเป็นประเทศที่แบกรับพันธมิตรมากที่สุด

* สาธารณรัฐอาร์เลส์ - อาร์ลีเซีย - รับผิดชอบ กำลังเสริม การสนับสนุนการผลิตและการคุ้มครองด้านตะวันตก
* จักรวรรดิไฮราส - ไฮราเซีย - รับผิดชอบ การคุ้มครองด้านตะวันออก
* สาธารณรัฐแห่งสหรัฐเกลเดอร์แลนด์ - กิลเดอริส - รับผิดชอบ การคุ้มครองด้านอาณานิคมและยุทธการทางทะเล
	+ รัฐจักรภพของกิลเดอริส
		- เสรีรัฐซาเรีย
		- สหภาพอัสตาน่าใต้
		- รัฐจักรภพซินโดสนีเซีย

### **องค์การความร่วมมือเรเนียร์ริสตะวันออก - "รัฐตะวันออก"**

วันที่ 6 มีนาคม ส.ศ. 2672 มีการลงนามสนธิสัญญาแมห์เรินบวร์ก เป็นการยุติการยึดครองทางทหารในดินแดนตะวันออก อันประกอบไปด้วยกลุ่มรัฐบอลข่านที่เคยเป็นบริวารของวาร์เรีย และเลเคีย อดีตดินแดนตะวันตกสุดของวาร์เรีย ทำให้มีการสถาปนารัฐบาลพลเรือน ทำให้เกิดองค์กรย่อยของสัมพันธมิตร เรียกว่า องค์การความร่วมมือเรเนียร์ริสตะวันออก โดยรัฐเหล่านี้จะอยู่ภายใต้การคุ้มครองของจักรวรรดิไฮราส ในฐานะรัฐบริวาร เรียกว่า Oststaaten หรือรัฐตะวันออก

* ราชรัฐเลเคีย - อดีตดินแดนในปกครองของวาร์เรีย
* ราชรัฐเกตาเชีย - กลุ่มรัฐบอลข่าน อดีตบริวารของวาร์เรีย
* ราชรัฐโบลการิส - กลุ่มรัฐบอลข่าน อดีตบริวารของวาร์เรีย
* สาธารณรัฐเอเดรียนอย - เอเดรียนาส - กลุ่มรัฐบอลข่าน อดีตบริวารของวาร์เรีย

### **รัฐสมาชิกอื่นๆ**

* จักรวรรดิมาเกียรอย - มาเกียราส - 1 ใน 4 รัฐก่อตั้ง
	+ เสรีนครรากูซ่าและเขตอาณัติโดยรอบ - อดีตดินแดนของราชอาณาจักรซอร์เบีย
	+ ราชรัฐซอร์เบีย - อดีตราชอาณาจักรซอร์เบีย โดนลดระดับเหลือเพียงราชรัฐ

* ราชอาณาจักรเฮสเปอเรีย - เข้าร่วม ส.ศ. 2673 - สืบเนื่องจากความกังวลต่อภัยจักรวรรดินิยมเอลีเซียหลังสงครามหมู่เกาะ มีความร่วมมือทางทหารกับอาร์ลีเซียเป็นหลัก
* สาธารณรัฐลูซาเนีย - เข้าร่วม ส.ศ. 2673 - สืบเนื่องจากความกังวลต่อภัยจักรวรรดินิยมเอลีเซียหลังสงครามหมู่เกาะ มีความร่วมมือทางทหารกับอาร์ลีเซียเป็นหลัก
* สหพันธรัฐเออร์เบียโน่ - เข้าร่วม ส.ศ. 2675 - เข้าร่วมเพื่อยกระดับความร่วมมือระดับภูมิภาคกับรัฐสมาชิกต่างๆ
* สมาพันธรัฐชไวเซอร์ - ชไวเซอร์ลันด์ - เข้าร่วม ส.ศ. 2678 - เข้าร่วมเพื่อยกระดับความร่วมมือระดับภูมิภาคกับรัฐสมาชิกต่างๆ
* ราชอาณาจักรคาลโมส - เข้าร่วม ส.ศ. 2690 - เข้าร่วมเพื่อคุ้มครองตัวเองจากท่าทีแข็งกร้าวของวาร์เรีย ภายใต้รัฐบาลสันนิบาตทมิฬ มีความร่วมมือทางทหารกับไฮราเซียเป็นหลัก
* ราชอาณาจักรสวีเรีย - เข้าร่วม ส.ศ. 2690 - เข้าร่วมเพื่อคุ้มครองตัวเองจากท่าทีแข็งกร้าวของวาร์เรีย ภายใต้รัฐบาลสันนิบาตทมิฬ มีความร่วมมือทางทหารกับไฮราเซียเป็นหลัก

## **ข้อตกลงความเป็นมาตรฐาน**

**ข้อตกลงความเป็นมาตรฐาน** หรือ Accords de normalisation เป็นข้อตกลงสร้างความเป็นมาตรฐานระหว่างกองทัพประเทศสมาชิกต่างๆ โดยมีข้อตกลงหลักดังนี้

* ข้อตกลงด้านการใช้รหัสการสื่อสาร (ส.ศ. 2690)
* ข้อตกลงด้านการใช้สัญลักษณ์หน่วยทหาร (ส.ศ. 2690)
* ข้อตกลงด้านการรวมโครงสร้างทางทหาร (ส.ศ. 2691) - ถูกลดเนื้อหา จากการจัดตั้งโครงสร้างพันธมิตรโดยรวม ให้เหลือเพียงการจัดตั้งกองบัญชาการในภูมิภาคยุทธศาสตร์และการถ่ายโอนกำลังพลเฉพาะแทน

นอกจากนี้ยังมีข้อตกลงย่อยอีกหลายฉบับ

## **กองบัญชาการร่วม**

สัมพันธมิตรมีกองบัญชาการร่วม สำหรับปฏิบัติการร่วมกันในพื้นที่เฉพาะ โดยกองกำลังประเทศต่างๆ จะอยู่ในสายการบังคับบัญชาร่วมกัน ทำให้ระบบการบังคับบัญชามีความเป็นระบบระเบียบและเป็นเอกภาพ

ในวันที่ 1 พฤษภาคม ส.ศ. 2694 กองบัญชาการร่วมมีอยู่ดังนี้

* กองบัญชาการตะวันออกไกล - เขตปฏิบัติการร่วมของกองกำลังสัมพันธมิตรในตะวันออกไกล
	+ เขตปฏิบัติการซินโดสนีเซีย
	+ เขตปฏิบัติการซานไห่ตะวันออก
* กองบัญชาการสูงสุดแห่งกองกำลังสัมพันธมิตรในแดนตะวันออก - โอแบร์ ออสต์ (Ober Ost) - เขตปฏิบัติการร่วมของกองกำลังสัมพันธมิตรในพื้นที่ยึดครองภายในวาร์เรีย ระหว่างสงครามสัมพันธมิตร-วาร์เรีย
* กองบัญชาการบอลข่าน - เขตปฏิบัติการร่วมของกองกำลังสัมพันธมิตรในบอลข่าน เน้นเรื่องการรักษาความสงบและความมั่นคง โดยเฉพาะในเขตซอร์เบียเดิม ซึ่งอยู่ใต้การปกครองของมาเกียราส
* กองบัญชาการอาร์ทีเซีย - เขตปฏิบัติการร่วมของกองกำลังสัมพันธมิตรในมหาสมุทรอาร์ทีเซีย
* กองกำลังร่วมอัสตาน่า - กองบัญชาการร่วมของกองกำลังอาณานิคมต่างๆ ในทวีปอัสตาน่า เน้นใช้งานในฐานะกองกำลังตอบโต้เร็ว